પ્રતિદલીલ : શરીરનાં અન્ય અંગોને કાર્યશીલ રાખવા માટે જરૂરી પુરવઠો, જેવો કે ઑક્સિજન, લોહી, ચેતાતંતુઓ મારફતે સંદેશાવ્યવહાર વગેરે પૂરાં પાડનારાં અંગો પૈકીનું કોઈ પણ અંગ કાઢી લેવામાં આવે તો તેનું કાર્ય અટકી જવાને પરિણામે શરીરને જીવંત રહેવાના કાર્યમાં વિઘ્ન ઊભું થાય છે. એટલે શરીરનું તે કાર્ય બંધ થવાથી તેની અસર તેની હડતાલથી તેનાં કાર્ય પર નભતાં બીજાં અંગોને પણ થાય તે સ્વાભાવિક છે. તેથી અન્ય અંગો પણ ધીરે ધીરે કામ કરતાં બંધ થઈ જાય છે. તે વખતે તેવાં અંગોના શરીર સાથેના જોડાણ રૂપ રક્તવાહિનીઓ અને ચેતાતંતુઓ (blood vessels & nerves) વિકૃત થઈ જવાથી ફરી પાછું તે અંગ યથાસ્થાને મૂકવામાં આવે તો પણ તે અંગ પુનઃ કામ કરતું નથી. આ શરીર ધર્મ છે. આવું જ્યારે બનવા પામે ત્યારે હવે આ શરીર પુનઃ જીવંત થવાનું નથી તે સમજી જઈ આત્મા પણ શરીરમાંથી વિદાય લે છે. એક ભાડાના મકાનમાં કોઈ વ્યક્તિ રહેતી હોય તો તે મકાનની સાચવણીની જવાબદારી તે મકાનના માલિકની છે. મકાનમાલિક તે મકાનની સમયસર કાળજી અને મરામત કરવામાં બેદરકાર રહે, અથવા તો તેના કાબૂ બહારના સંજોગો જેવા કે કુદરતી આપત્તિ (ભૂકંપ) વડે તે મકાન પડી જાય, તો પછી બિચારો આત્મા ત્યાં ખંડેરમાં થોડો બેસી રહે ? તે પણ બીજું મકાન શોધી લે તે દેખીતું છે. વાસ્તવમાં, શરીરને જીવંત રાખવા માટે જે કંઈ કરવું પડે તે કરવાની જવાબદારી બુદ્ધિ (મગજ) અને મનની છે. તેઓ જ્યારે સ્વેચ્છાએ કે મજબૂરીવશ શરીરને ટકાવવામાં નિષ્ફળ જાય ત્યારે આત્માએ તેને છોડવું પડે છે.